b'\n_START_ARTICLE_\nMarillion\n_START_SECTION_\nMarillion ja Eesti\n_START_PARAGRAPH_\nMarillion on seni andnud Eestis kaks kontserti. Esimesel korral olid nad 1992. aasta suvel Rock Summeri peaesinejaks ja teisel korral esinesid nad Tallinnas Nokia Kontserdimajas oma "Less is More" tuuri raames 8. novembril 2009. Samal p\xc3\xa4eval kohe p\xc3\xa4rast kontserti kirjutas Mark Kelly oma Twitteri kontol Tallinna publiku kohta kiitvalt: "The most polite, well-heeled and sedate audience in Europe."_NEWLINE_Steve Hogarth kohtus 1990. aastate keskel Paul Barneyga, ainsa britiga, kes p\xc3\xa4\xc3\xa4ses eluga reisilaeva Estonia katastroofist 1994. aastal. Selle kohtumise tulemusena ja m\xc3\xa4lestuseks hukkunutele s\xc3\xbcndis Marillionil laul "Estonia". Esimest korda ilmus laul ansambli 1997. aasta albumil "This Strange Engine", hiljem on sellest tehtud mitu remiksi ja t\xc3\xb6\xc3\xb6tlust ning see kuulub nende kontsertidel sageli esitatavate lugude hulka. Marillion esitas laulu ka oma 2009. aasta Tallinna-kontserdil, kus sellest laulust sai kontserdi \xc3\xbcks emotsionaalsemaid tipphetki._NEWLINE_2009. aasta detsembris f\xc3\xa4nniklubi liikmetele saadetud iga-aastasel tasuta plaadil ("Snow de Cologne") on muuseas ka b\xc3\xa4ndi videotervitus parimate soovidega j\xc3\xb5ulup\xc3\xbchadeks ja uueks, 2010. aastaks. Sellest tervitusest umbes \xc3\xbcks kolmandik on filmitud Tallinnas, Viru v\xc3\xa4ravate ees, vaatega vanalinna poole.'